**Six World Trade Center** (**6 World Trade Center**, lyhenne **6 WTC**, tunnettiin myös nimellä **U.S. Customs House**) oli New Yorkin Lower Manhattanilla sijainnut toimistorakennus, joka oli osa New Yorkin World Trade Centeriä. Rakennuksessa oli seitsemän maanpäällistä kerrosta ja sen suunnittelijana toimi arkkitehtitoimisto Emery Roth & Sons. Vuonna 1975 valmistunut Six World Trade Center sijaitsi World Trade Centerin luoteiskulmassa. Rakennus vaurioitui pahoin syyskuun 11. päivän iskuissa vuonna 2001 ja purettiin lokakuussa samana vuonna. Toisin kuin muut World Trade Centerin osat, uutta Six World Trade Centeriä ei ole suunnitteilla World Trade Centerin uudelleenrakennusprojektissa.

Historia
--------

*Pääartikkeli: World Trade Center (New York)*
New Yorkin alkuperäinen World Trade Center koostui seitsemästä eri rakennuksesta. Niistä korkeimmat olivat arkkitehti Minoru Yamasakin suunnittelemat kaksoistornit One- ja Two World Trade Center, jotka valmistuivat 1970 ja 1971. Kaksoistornien lisäksi World Trade Center koostui viidestä matalammasta rakennuksesta. Niistä yksi oli 7-kerroksinen Six World Trade Center, joka valmistui vuonna 1975. Rakennuksessa ovat toimineet Yhdysvaltain kauppaministeriö, Bureau of Alcohol, Tobacco, Firearms and Explosives, Yhdysvaltain maatalousministeriö, Yhdysvaltain työministeriö, Export-Import Bank of the U.S. ja Eastco Building Services.

### Syyskuun 11. päivän iskut

*Pääartikkeli: Syyskuun 11. päivän iskut*
11. syyskuuta 2001 19 kaappaajaa ottivat haltuunsa neljä matkustajalentokonetta Yhdysvalloissa. Yksi kaapatuista koneista oli American Airlinesin lento 11, joka törmäsi One World Trade Centeriin kello 8.46 paikallista aikaa. Kello 9.03 iskeytyi United Airlinesin lento 175 Two World Trade Centeriin. Kello 9.59 sortui Two World Trade Center ensimmäisenä rakennuksena. One World Trade Center sortui puoli tuntia myöhemmin kello 10.28. Tornien sortumisen syynä on pidetty viranomaisten selvityksen mukaan lentokoneiden törmäyksessä aiheutuneiden valtavien tulipalojen aiheuttamaa vaikutusta rakennusten teräspilareihin ja -rakenteisiin. Rakenteiden paloeriste tuhoutui kuumuudessa ja niiden lujuus sekä kantavuus heikkenivät, mikä aiheutti pilarien vääntymisen ja rakennusten sortumisen. One World Trade Centerin sortuminen vaurioitti pahoin Six World Trade Centeria. Maahan syöksynyt romu aiheutti rakennukseen pohjakerrokseen asti ulottuvan kuopan ja tulipalon. Six World Trade Center purettiin lokakuussa 2001.

Six World Trade Center syyskuun iskujen jälkeen.

Katso myös
----------

* Marriott World Trade Center
* Four World Trade Center
* Five World Trade Center

Lähteet
-------

1. 1 2 3 4  Six World Trade Center - Emporis Emporis. Viitattu 29.10.2011. (englanniksi)
2. ↑  Office Towers World Trade Centerin virallinen sivusto - Silverstein Properties. Viitattu 29.10.2011. (englanniksi)
3. ↑  Building: 6 World Trade Center - U.S. Customs House - Tenants CNN. Viitattu 29.10.2011. (englanniksi)
4. ↑  Excerpt: A travel day like any other — until some passengers left their seats  23.7.2004. The Seattle Times. Viitattu 2.9.2011. (englanniksi)
5. 1 2  "Heroism and Horror", 9/11 Commission Report  2004. National Commission on Terrorist Attacks Upon the United States. Viitattu 10.9.2011. (englanniksi)
6. ↑  *Final report on the Collapse of the World Trade Center Towers*, s. 144-145. National Institute for Standards and Technology, 2005. (englanniksi)

Aiheesta muualla
----------------

* Kuvia tai muita tiedostoja aiheesta **Six World Trade Center** Wikimedia Commonsissa

* Six World Trade Center Emoris-sivustolla (englanniksi)

World Trade Center New York

|  |  |
| --- | --- |
| Alkuperäinen (1970–2001) | One World Trade Center (*Pohjoistorni*) • Two World Trade Center (*Etelätorni*) • Marriott World Trade Center • Four World Trade Center • Five World Trade Center • Six World Trade Center • Seven World Trade Center • The Mall at the World Trade Center • Windows on the World • Top of the World Trade Center Observatories |
| Uusi (2001–) | One World Trade Center (*Freedom Tower*) • Two World Trade Center • Three World Trade Center • Four World Trade Center • Five World Trade Center • Seven World Trade Center • National September 11 Memorial & Museum |
| Henkilöitä | Austin Joseph Tobin • Minoru Yamasaki • Larry Silverstein • Daniel Libeskind • David Childs • Norman Foster • Richard Rogers • Fumihiko Maki |
| Terrori-iskut | World Trade Centerin pommi-isku 1993 • Syyskuun 11. päivän iskut |
| Aiheeseen liittyvää | World Trade Centerin alue • Lower Manhattan • International Freedom Center • USS New York (LPD-21) • Lower Manhattan Development Corporation • Port Authority of New York and New Jersey • The Sphere |